28.2.2023
FI
Euroopan unionin virallinen lehti
C 75/167
3.6 FSDN:n ei pitäisi olla pelkästään viranomaisille suunnattu väline julkisten toimintapolitiikkojen suunnittelua varten.
Siinä tulisi ottaa huomioon myös työmarkkinaosapuolten, tutkimusyksiköiden, yliopistojen, viljelijöiden ja kansalaisjär­ jestöjen tarpeet.
FSDN voisi auttaa lisäämään viljelijöiden osallistumista rahoitusjärjestelmään (luotot jne.).
FSDN:n olisi laadittava säännöllisesti yleiskatsauksia Euroopan, jäsenvaltioiden ja aluetason maataloudesta ja maatalouden eri muodoista.
3.7 Kaikilla EU:n viljelijöillä tulisi olla mahdollisuus halutessaan antaa panoksensa FSDN-tietoverkkoon FSDN:n edustavuus, budjettirajoitukset ja tavoitteet huomioon ottaen.
Otantaan kuulumattomien tilojen olisi voitava osallistua siihen vapaaehtoisesti mukautettujen erityiskriteerien ja -menetelmien pohjalta.
Viljelijöitä ei pitäisi velvoittaa toimittamaan tietoja FSDN-tietoverkkoon, eikä järjestelmään tulisi lisätä tähän liittyviä seuraamuksia.
Myös omavaraistilat ja osittaiset omavaraistilat tulisi ottaa huomioon.
Kerätyt tiedot tulisi eritellä tuotetyypin (luonnonmukainen jne.) mukaan.
3.8 FSDN-tietoverkon tehokkuuden lisäämiseksi olisi hyödynnettävä tekoälyyn, esineiden internetiin, automaattiseen validointiin, tekstintunnistusohjelmiin ja etäkeräysinfrastruktuureihin perustuvaa nykyaikaista ja innovatiivista tiedonke­ ruuta ja -käsittelyä sekä EU:n avaruusohjelman kautta tuotettua paikkatietoa.
FSDN:n, YMP:n ja eurooppalaisten avoimen tieteen pilvipalvelujen välille tulisi luoda selkeä yhteys.
3.9 FSDN:ssä tulisi ottaa huomioon jäsenvaltioiden eri lainsäädännöt erityisesti ympäristö- ja sosiaalinäkökohtien osalta, ja sen tulisi olla riittävän joustava, jotta siihen voidaan sisällyttää uusia indikaattoreita.
FSDN:n menestyksekäs toiminta edellyttää yhteyselinten, jäsenvaltioissa toimivien elinten ja komission maatalouden pääosaston välistä tehokasta yhteistyötä.
Ympäristöön ja sosiaalisiin kysymyksiin liittyville tiedoille tulisi antaa sama painoarvo kuin taloudellisille tiedoille ja pien- ja suurtiloja sekä eri alueita koskeville tiedoille.
Avoimuus ja halukkuus osallistua FSDN-tietoverkkoon vaihtelee jäsenvaltioittain.
Tiettyjen tietojen arkaluonteisuus ja tarkka arvo olisi otettava huomioon.
3.10 ETSK kehottaa tekemään selvän eron vuosittain tarvittavien ja määräajoin kerättävien tietojen välillä.
Koska samoja tietoja ei tulisi kerätä useaan kertaan, eroavuudet tietojen luonteessa, lähteissä, formaateissa, mittaluokassa ja yksityiskohtaisuudessa asettavat haasteita FSDN-järjestelmälle.
Tiedonkeruun kustannusrakenteissa on suuria eroja jäsenvaltioiden välillä, joten on tarpeen lisätä joustavuutta.
3.11 Tiedonkeruussa olisi otettava huomioon erilaiset kriisit ja lisääntynyt hintojen epävakaus, josta on tulossa vakiomuuttuja maatalouselintarvikkeiden ketjuissa.
Ukrainan sota ruokkii tätä epävakautta, ja elintarvikekeinottelu lisää toimitusketjuihin kohdistuvaa painetta.
Komission ja jäsenvaltioiden olisi turvattava FSDN:lle osoitettavat määrärahat.
3.12 Kun otetaan huomioon datan kysyntään liittyvät yhteiskunnalliset haasteet ja dynamiikka, ETSK ehdottaa, että perustetaan EU-tason neuvoa-antava elin, johon osallistuu avoimien kriteerien perusteella valittuja kansalaisyhteiskunnan tahoja ja jonka tehtävänä olisi seurata tiedonkeruuta ja ratkaista tiedon käyttöön ja tietoa koskevien vaatimusten strategisiin muutoksiin liittyviä kysymyksiä.
3.13 Lisäksi ETSK katsoo, että FSDN-tietokantaan tulisi sisällyttää viljelykäytäntöjä ja etenkin maankäyttöä, kasvinsuojelua, kasviravinteita sekä eläinten terveyttä ja hyvinvointia koskevia tietoja.
FSDN:n toiminnan tuloksena olisi kerättävä ja levitettävä erityisesti ympäristö- ja sosiaalialaan liittyviä maatalouden parhaita käytäntöjä (koulutus, mallivälineet, hyvät käytännöt, neuvonantajien välinen vaihdanta jne.).
3.14 Ilmastonmuutosta, maaperän laatua ja hiilen sitomista, torjunta-aineiden käyttöä, veden ja ilman laatua, energiaa ja biologista monimuotoisuutta koskevia tietoja olisi käsiteltävä ympäristötietoina, joita keräisivät viljelijät tai jotka kerättäisiin FSDN:n kanssa yhteentoimivilla muilla välineillä.